## Pravilnik o izmjenama i dopunama Pravilnika o preradi u ekološkoj proizvodnji

### NN 8/2008 (16.1.2008.), Pravilnik o izmjenama i dopunama Pravilnika o preradi u ekološkoj proizvodnji

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**172**

Na temelju članka 12. stavka 2. i članka 19. stavka 3. Zakona o ekološkoj
proizvodnji poljoprivrednih i prehrambenih proizvoda (»Narodne novine«, broj
12/01, 79/07), ministar poljoprivrede, šumarstva i vodnoga gospodarstva donosi

## PRAVILNIK

### O IZMJENAMA I DOPUNAMA PRAVILNIKA O PRERADI U EKOLOŠKOJ PROIZVODNJI

Članak 1.

U Pravilniku o preradi u ekološkoj proizvodnji (»Narodne novine« br. 13/02), u
članku 1. stavku 1. riječi »namirnica namijenjenih ljudskoj i životinjskoj
ishrani, osim za vino« zamjenjuju se riječima »hrane i hrane za životinje.«

Članak 2.

Iza članka 1. dodaju se članci 1.a i 1. b koji glase:

*»Članak 1.a*

Prerada u ekološkoj proizvodnji temelji se na sljedećim načelima:
(a) proizvodnji ekoloških proizvoda iz ekoloških poljoprivrednih sastojaka, osim
ukoliko sastojak na tržištu nije iz ekološke proizvodnje;
(b) ograničenje uporabe dodataka proizvodima od sastojaka koji nisu iz ekološke
proizvodnje s poglavito tehnološkom i senzornom ulogom mikronutrijenata i
pomoćnih sredstava za preradu, tako da se koriste minimalno i samo u slučaju
bitne tehnološke potrebe ili u posebne prehrambene svrhe;
(c) isključivanje tvari i metoda prerade koje bi mogle dovesti u sumnju ekološku
prirodu proizvoda;
(d) pravilna prerada proizvoda s naglaskom na korištenje bioloških, mehaničkih i
fizičkih postupaka.«

*»Članak 1.b*

Prerada u ekološkoj proizvodnji hrane za životinje temelji se na sljedećim
načelima:
(a) proizvodnji ekološke hrane za životinje iz ekoloških sastojaka, osim ukoliko
taj sastojak na tržištu nije dostupan iz ekološke proizvodnje;
(b) ograničenje uporabe dodataka u hrani za životinje i pomoćnih sredstava za
preradu tako da se koriste minimalno i samo u slučaju bitne tehnološke ili
zootehničke potrebe ili u posebne prehrambene svrhe;
(c) isključivanje tvari i metoda prerade koje bi mogle dovesti u sumnju ekološku
prirodu proizvoda;
(d) prerada hrane za životinje s naglaskom na korištenje bioloških, mehaničkih i
fizičkih postupaka.
Prerada hrane za životinje mora udovoljavati sljedećim uvjetima:
a) Proizvodnja ekološke hrane za životinje provodi se odvojeno u vremenu ili
prostoru od proizvodnje konvencionalne hrane za životinje.
b) Sastojci ekološke hrane za životinje odnosno hrane iz proizvodnje u
prijelaznom razdoblju, ne ulaze istovremeno s istim sastojcima hrane za
životinje koji nisu iz ekološke proizvodnje.
c) Sastojci ekološke hrane za životinje korišteni ili prerađeni u ekološkoj
proizvodnji ne smiju se prerađivati uz pomoć kemijski sintetiziranih otapala.
d) Tvari i tehnike koje ponovno uspostavljaju izgubljena svojstva u preradi i
skladištenju ekološke hrane za životinje, koje ispravljaju posljedice nemara u
preradi ili koje mogu na drugi način krivo navoditi na pravu prirodu tih
proizvoda ne smiju se koristiti.

Članak 3.

U članku 2. dodaje se stavci 2., 3. i 4. koji glase:
Prerada ekoloških proizvoda provodi se odvojeno u vremenu ili prostoru od
postupaka prerade konvencionalnih proizvoda. U cilju određivanja zastupljenosti
ekoloških sastojaka dodana voda i kuhinjska sol neće se uzimati u obzir. U
ekološkoj proizvodnji mogu se koristiti samo aditivi, pomoćna sredstva pri
preradi, poboljšivači okusa, voda, sol, pripravci mikroorganizama i enzima,
minerali, elementi u tragovima, vitamini, aminokiseline i ostali mikronutrijenti
u prehrambenim proizvodima za posebne prehrambene potrebe i to samo ako su
navedeni u Prilogu 1. ovog Pravilnika.
Poljoprivredni sastojci iz proizvodnje koja nije ekološka mogu se koristiti samo
ako su odobreni za uporabu u ekološkoj proizvodnji u skladu s Prilogom 1. ovog
Pravilnika. Ekološki sastojak ne smije biti prisutan u proizvodu zajedno sa
sastojkom iste vrste iz konvencionalne ili proizvodnje u prijelaznom razdoblju.
Hrana proizvedena iz sastojaka u prijelaznom razdoblju mora sadržavati samo
jedan sastojak poljoprivrednog podrijetla.
Tvari i metode koje ponovno uspostavljaju izgubljena svojstva u preradi i
skladištenju ekološke hrane, a koje ispravljaju posljedice nemara u preradi tih
proizvoda ili koje mogu na drugi način dovesti u sumnju u pogledu ekološke
prirode proizvoda ne smiju se koristiti.

Članak 4.

U članku 5. stavku 3. dodaju se alineje d) i e) koje glase:
d) nosači, uključujući nosače otapala: dodaci hrani koji se koriste za otapanje,
razrjeđivanje, raspršivanje ili za ostale načine fizičkog modificiranja dodataka
hrani bez mijenjanja njihove teh­nološke funkcije kako bi se olakšala njihova
uporaba, primjena ili korištenje;
e) začini sukladno propisima koji reguliraju ovo područje.

Članak 5.

Članak 6. i Prilog 1. mijenja se i glasi:
Sastojci, dodaci, pomoćne tvari i aditivi koje je dopušteno rabiti u preradi u
ekološkoj proizvodnji, navedeni su u Prilogu 1., koji je tiskan uz ovaj
Pravilnik i njegov je sastavni dio.

Članak 6.

U članku 7. stavak 2. mijenja se i glasi:
»Sastojci koji se uvoze moraju zadovoljavati uvjete propisane za uvoz ekoloških
proizvoda.«

Članak 7.

Članak 8. mijenja se i glasi:
Ako na raspolaganju nema dovoljno sastojaka iz ekološke proizvodnje, dopuštena
je upotreba konvencionalnih proizvoda, ali najviše do 30 % suhe tvari proizvoda.
Za označavanje vrijedi sljedeće:
– proizvodi s najmanje 95 % (suhe tvari) sastojaka ekološkog podrijetla mogu se
označavati kao »ekološki proizvod«;
– proizvodi s manje od 95 % (suhe tvari) sastojaka ekološkog podrijetla, ali ne
manje od 70 %, mogu biti deklarirani kao »proizvodi s ekološkim sastojcima.«

Članak 8.

Članak 9. se briše.

Članak 9.

Iza članka 11. dodaje se članak 11.a koji glasi:

*»Članak 11.a*

Za proizvodnju ekoloških kvasaca koriste se samo ekološki proizvedeni supstrati.
Ostali proizvodi i tvari mogu se koristiti samo ukoliko su odobreni za uporabu u
ekološkoj proizvodnji u skladu s Prilogom 1. ovog Pravilnika. Ekološki kvasci ne
smiju biti prisutni u ekološkoj hrani ili hrani za životinje zajedno s
konvencionalnim kvascima.«

Članak 10.

Članci 13. i 14. se brišu.

Članak 11.

Iza članka 15. dodaje se članak 15.a koji glasi:

*»15.a*

*Proizvodnja vina*

1. Postupci i mjere koje se poduzimaju u preradi grožđa i proizvodnji vina
moraju biti usmjereni k sljedećim ciljevima:
– proizvodnja vina dopuštena je samo od grožđa iz ekološ­kog uzgoja,
– dopuštena je dodatna kupovina grožđa, mošta ili vina iz ekološke proizvodnje i
prerade (uz odobrenje nadzorne stanice),
– organske nusproizvode (komina, kvasci, talog) iz proizvod­nje i prerade mora
se vratiti na proizvodnu jedinicu kao organsko gnojivo,
– postupak proizvodnje i prerade mora biti tako organiziran da se pri nadzoru
može dokazati da su sve faze provedene suklad­no ekološkim propisima.
2. U ekološkoj proizvodnju i preradi vina i groždanog mošta dopušteni su
sljedeći postupci i sredstva:
– toplinski (do 40°C) i postupci hlađenja,
– centrifugiranje i filtriranje,
– prozračivanje,
– otkiseljavanje bakterijama mliječno-kiselog vrenja, kalijev i kalcijev
karbonat, tartarat
– bistrenje: bentonit, kremična kiselina (silicijev dioksid) kao koloidna
otopina ili gel, želatina, riblji mjehur, bjelanjak, kazein,
– sumporasta kiselina i kalijev metabisulfit (najviše dopuš­te­na količina
sumporaste kiseline jest 2/3 od količine koja je dopuštena Zakonom o vinu),
– kvasci,
– inertni plinovi: ugljični dioksid dobiven iz ugljične kiseline, dušik.
3. Zabranjena je uporaba sljedećih postupaka i sredstava:
– upotreba genetički izmijenjenih organizama,
– kratko zagrijavanje na temperature više od 40°C,
– proizvodnja slatke rezerve s uporabom velikih količina sumporaste kiseline,
– pomagala za filtre (filtrirne slojnice koje sadrže azbest),
– kalijev ferocijanid (žutokrvna sol),
– sorbinska kiselina,
– srebrni klorid,
– bakreni sulfat,
– kalijev bitartarat,
– polivinil polipirolidon (PVPP),
– posuđe od simalena, PVC-a i drugih materijala koji su izrađeni s pomoću
tekućih omekšivača.
– zabranjena su sva sredstva za čišćenje, koja sadrže klor, tenzide i fosfate.
4. Odredbe stavka 1., 2. i 3. ovoga članka odnose se i na proizvodnju voćnih
vina i octa.

Članak 12.

U članku 16. alineja 6. se briše.

Članak 13.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/07-01/126
Urbroj: 525-01-08-01
Zagreb, 7. siječnja 2008.

Ministar
**Petar Čobanković**, v. r.

**PRILOG 1.**

POPIS SASTOJAKA, DODATAKA, POMOĆNIH TVARI I ADITIVA KOJE JE DOPUŠTENO RABITI U
PRERADI U EKOLOŠKOJ PROIZVODNJI

1. Dodaci namirnicama uključujući nositelje

|  |  |
| --- | --- |
| **Naziv** | **Posebni uvjeti** |
| E 170 Kalcijev karbonat, kalcijev hidrokarbonat |  |
| E 270 Mliječna kiselina |  |
| E 290 Ugljični dioksid |  |
| E 296 Jabučna kiselina |  |
| E 300 Askorbinska kiselina |  |
| E 306 Mješavina tokoferola –  koncentrirana | Antioksidans u mastima i uljima |
| E 322 Lecitin |  |
| E 330 Limunska kiselina |  |
| E 333 Kalcijevi citrati |  |
| E 334 Vinska kiselina (L(+) -) |  |
| E 335 Natrijev tartarat |  |
| E 336 Kalijev tartarat |  |
| E 341 Monokalcijev fosfat | Sredstvo za podizanje gotovog brašna |
| E 400 Alginska kiselina |  |
| E 401 Natrijev alginat |  |
| E 402 Kalijev alginat |  |
| E 406 Agar |  |
| E 407 Karagenan |  |
| E 410 Karuba guma |  |
| E 412 Guar guma |  |
| E 413 Tragakant guma |  |
| E 414 Guma arabika |  |
| E 415 Ksantan guma |  |
| E 416 Karaja guma |  |
| E 440 (I) Pektin |  |
| E 500 Natrijevi karbonati |  |
| E 501 Kalijevi karbonati |  |
| E 503 Amonijevi karbonati |  |
| E 504 Magnezijev karbonat |  |
| E 516 Kalcijev sulfat | - CR (=nositelj) |
| E 524 Natrijev hidroksid | - Obrada površine peciva lužinom |
| E 938 Argon |  |
| E 941 Dušik |  |
| E 948 Kisik |  |
| E 422 Glicerol |  |

2. Arome sukladno propisima koji reguliraju ovo područje;
3. Voda i sol;
4. Kulture mikroorganizama:
– u ekološkoj proizvodnji uobičajeno je rabiti kulture mikroorganizama, izuzev
genetski promijenjenih organizama, kao i enzime dobivene od genetski
promijenjenih organizama;
5. Minerali (uključujući mikroelemente), vitamini, aminokiseline i drugi
dušikovi spojevi dopušteni su samo, ako je zakonski propisana njihova uporaba u
hrani koja je sadrži;

6. Pomoćne tvari i ostali proizvodi koje je dopušteno rabiti:

|  |  |
| --- | --- |
| **Naziv** | **Posebni uvjeti** |
| Voda |  |
| Kalcijev klorid | Sredstvo za zgrušavanje |
| Kalcijev karbonat |  |
| Kalcijev hidroksid |  |
| Kalcijev sulfat | Sredstvo za zgrušavanje |
| Magnezijev klorid (ili nigari) | Sredstvo za zgrušavanje |
| Kalijev karbonat | Sušenje grožđa |
| Natrijev karbonat | Proizvodnja šećera |
| Limunska kiselina | Proizvodnja ulja i hidroliza škroba |
| Natrijev hidroksid | Proizvodnja šećera  Proizvodnja ulja od repice (Brassica spp.) tijekom prijelaznog razdoblja |
| Sumporna kiselina | Proizvodnja šećera |
| Ugljični dioksid |  |
| Dušik |  |
| Etanol | Otapalo |
| Kiselina za štavljenje | Pomoć u filtriranju |
| Bjelančevinski albumin |  |
| Kazein |  |
| Želatina |  |
| Želatina iz ribljih plivaćih mjehura |  |
| Biljna ulja | Maziva sredstva, sredstva za razlučivanje ili sprečavanje pjenjenja |
| Silicijev dioksid u obliku gela ili koloidne otopine |  |
| Aktivni ugljen |  |
| Talkum |  |
| Bentonit |  |
| Kaolin |  |
| Šljunčana zemlja |  |
| Perlit |  |
| Ljuske lješnjaka |  |
| Rižino brašno |  |
| Pčelinji vosak | Sredstvo za razlučivanje |
| Vosak od Copernica Cerifera (Karanauba vosak) | Sredstvo za razlučivanje |

7. Popis sastojaka poljoprivrednog podrijetla koji nisu ekološki proizvedeni
a mogu se rabiti u preradi ekoloških proizvoda biljnog podrijetla:

A) Neprerađeni proizvodi od povrća

B) Jestivo voće, orašasto voće i sjemenke:

1. žir
*Quercus spp.*
2. kola-orah
*Cola acuminata*
3. ogrozd
*Ribes uva-crispa*
4. marakuja
*Passiflora edulis*
5. malina (sušena)
*Rubus idaeus*
6. crveni ribiz (sušen)
*Ribes rubrum*

C) Jestivi začini i bilje:
1. peruanski mastiks
*Schinus molle L.*
2. vrtni hren
*Armoracia rusticana*
3. galgant
*Alpinia officinarum*
4. šafranika
*Carthamus tinctorius*
5. potočarka
*Nasturtium officinale*

D) Razno:
1. Alge, uključujući morske trave, dopuštene u konvencionalnoj pripremi
prehrambenih proizvoda
2. Povrće, prerađeno postupcima koji su sukladni odredbama ovog Pravilnika
3. Masti i ulja, rafinirana ili nerafinirana, koja nisu kemijski modificirana a
također nisu dobivena iz sljedećih biljaka:

– kakaovac
*Theobroma cacao*
– kokosov orah
*Cocos nucifera*
– maslina
*Olea europaea*
– suncokret
*Helianthus annus*
– palma
*Elaeis guineensis*
– uljana repica
*Brassica napus, rapa*
– šafranika
*Carthamus tinctorius*
– sezam
*Sesamum indicum*
– soja
*Glycine max*

E) Šećeri, škrob i ostali proizvodi od žitarica i gomolja:
1. fruktoza
2. rižini listići
3. beskvasan kruh
4. škrob od riže i mekanog kukuruza, koji nije kemijski modificiran

F) Razno:
1. proteini iz graška Pisum spp.
2. rum, dobiven od soka šećera iz šećerne trstike
3. rakija od trešanja pripremljena na bazi voća

G) Životinjski proizvodi:
1. Vodeni organizmi koji ne potječu iz akvakulture
2. Želatina
3. Sirutka u prahu

Pravilnik, NN 8/2008-172
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)